Olimpiada Internationala de Matematica 2018 are loc la Cluj-Napoca

Fiul cel mare al președintelui Siriei, Bashar al-Assad, Hafez al-Assad, a sosit, în secret, pe Aeroportul Internațional ”Avram Iancu” Cluj, pentru a participa la Olimpiada Internațională de Matematică (IMO). Hafez al-Assad este component al lotului olimpic sirian, transmite Mediafax.





Surse locale au declarat, joi, că Hafez al-Assad, în vârstă de 16 ani, a ajuns, miercuri, la Cluj-Napoca, în secret, împreună cu ceilalți 10 membri ai delegației olimpice siriene – cinci elevi concurenți și cinci oficiali (leader, deputy leader și observatori), dar şi mai multe gărzi de corp însărcinate cu paza fiului preşedintelui sirian.





Delegaţia siriană a schimbat de trei ori datele sosirii invocând motive de securitate, miercuri fiind lansată informaţia că membrii acesteia vor ajunge doar duminică la Cluj-Napoca, înainte de deschiderea olimpiadei.





Membrii delegaţiei siriene sunt cazaţi la un hotel din zona centrală rezervat în totalitate până în data de 14 iulie, când aceştia ar trebuie să părăsească municipiul Cluj-Napoca, în ultima zi a olimpiadei.





Hafez al-Assad este membru al echipei olimpice de matematică a Siriei, el participând în 2016 la Olimpiada Internațională de Matematică de Hong Kong și în 2017 la cea găzduită de Rio de Janeiro.





Fiul cel mare al președintelui sirian a obținut, la Hong Kong, 13 puncte și s-a clasat pe locul 4 din 6 în cadrul echipei Siriei, iar anul trecut la Rio de Janeiro a obținut doar 7 puncte și s-a clasat pe ultimul loc în echipă.





Hafez este cel mai mare dintre cei trei copii ai președintelui Siriei, Bashar al-Assad. El mai are o soră, Zein, și un frate, Karim.





Cea de-a 59-a Olimpiadă Internațională de Matematică are loc la Cluj-Napoca în perioada 3 - 14 iulie.





80 de jandarmi, 60 de poliţişti şi 6 echipaje ISU vor asigura măsurile de ordine publică la Olimpiada Internaţională de Matematică de la Cluj-Napoca.